Starfshópur um brunavarnir í gróðri hélt blaðamannafund fimmtudaginn 24. maí kl. 14 í húsakynnum Skógræktarfélags Reykjavíkur að Elliðavatni . Þar var formlega kynntur nýr bæklingur um brunavarnir í gróðri ásamt veggspjöldum og nýrri vefsíðu , grodureldar.is . Víða getur skapast mikil hætta vegna gróðurelda og við því þarf að bregðast . Síðustu misseri hefur hópurinn greint vandann og leitað leiða til úrbóta . Samin hefur verið greinagerð með niðurstöðum og tillögum stýrihópsins um forvarnir og rétt viðbrögð við gróðureldum . Auk stýrihópsins unnu sjálfstæðir vinnuhópar að mótun afmarkaðra þátta brunavarna í gróðri . Afrakstur þessarar vinnu birtist í fyrr greindum bæklingi . Í honum er að finna leiðbeiningar sem gagnast m.a. eigendum skóga og sumarhúsa . Einnig hefur verið útbúið veggspjald með helstu aðalatriðum um þessi efni sem gott er að festa upp á góðum stað til að vekja athygli á réttum vörnum og viðbúnaði við gróðureldum . Á fimmtudaginn var jafnframt opnuð formlega ný vefsíða á slóðinni www.grodureldar.is . Hönnun bæklings og veggspjalds var í höndum Forstofunnar , en Verkís sá um ritun greinargerðar á grundvelli framlagðra upplýsinga .